ANC, EFF verkla van 'ras-aanhitsing' oor eNCA-maskerdebakel | Maroela Media
Lede van die ANC betoog vandeesweek buite eNCA se kantoor in Johannesburg. (Foto: ANC/Twitter)
Terwyl die Menseregtekommissie (MRK) aangekondig het hy gaan 'n verslaggewer van eNCA se gedrag ondersoek omdat sy glo net vir swart parlementslede gevra het om hul maskers tydens TV-onderhoude na die begrotingsrede te dra, het die DA nou die ANC en die EFF vir sogenaamde rasuitlokking by dieselfde instelling verkla.
'n Storm woed sedertdien oor eNCA en verslaggewer Lindsay Dentlinger se koppe oor die kwessie.
Natasha Mazzone, die DA se hoofsweep, sê 'n video wat vroeër rondgestuur is en wat daarop sinspeel dat Dentlinger op grond van ras teen LP's gediskrimineer het, is sedertdien ontmasker.
Sy sê die ANC het 'n teen-rassismeveldtog en 'n betoging, gelei deur sy adjunk-sekretaris-generaal, Jessie Duarte, gehou en Dentlinger in wese as rassis bestempel sonder dat hulle na die bewyse gekyk het. Mazzone sê die partye het spanning ook verder opgejaag deur te beweer die nuuskanaal het 'n "geskiedenis dat hy swart mense mishandel".
Die EFF het op sy beurt gevra vir 'n boikot van die nuuskanaal en hom bestempel as die propaganda-arm van witmonopoliekapitaal, sê Mazzone. "Dit is 'n narratief wat die EFF deurlopend versterk wanneer hy politieke punte probeer wen."
Mazzone sê dit het aan die lig gekom dat sekere dele van die beeldmateriaal in die gewraakte video afkomstig is uit veel ouer onderhoude – waarvan sommige selfs vóór die Covid-19-pandemie opgeneem, of die dra van maskers verpligtend gemaak is.
Sy sê die uittreksels is selektief gebruik om te wys dat wit LP's kwansuis nie gevra is om maskers te dra nie, maar swart LP's wel.
"Die ANC en EFF het egter die geleentheid aangegryp en die video gebruik as 'n manier om die rassespanning onder Suid-Afrikaners deur rasuitlokking verder uit te buit om sekere gehore op te stook.
"Dit is uiters gevaarlik, veral as die aannames sonder bewyse gemaak word."
Mazzone sê die ANC en die EFF sweep emosies doelbewus op en speel 'n gevaarlike speletjie, "een wat hulle al jare lank skaamteloos speel".
"Die DA glo onomwonde dat rassisme en diskriminasie sonder vrees of guns veroordeel moet word. Die ANC en EFF se rasuitlokking het egter geen plek in Suid-Afrika se demokratiese samelewing nie."
Sy sê politieke partye het veral 'n plig en verantwoordelikheid om rassesamehorigheid te bevorder.
eNCA In die nuus maskersage
Waar ook al die EFF sy kop uitsteek, speel hy die raskaart! Die EFF het géén politieke beleid en die raskaart word gebruik vir politieke gewin. Die ANC speel saam, maar verwelkom dit as hulle handlangers, EFF, die werklike vuil werk doen. Dit is verkiesingsjaar en beide die EFF en die ANC moet punte wen.
Hulle krap altyd waar dit nie jeuk nie. Terwyl Rome brand stook hulle die vuur nog hoër. Op n dag gaan hulle vir hulle vasloop.
Ons weet almal die MRK is so bevooroordeeld as kan kom. Net een groep maak saak, en dis oor en oor bewys. Wat die ANC en EFF betref, ons weet almal niks sal gebeur nie, maar 'n herrie word weereens gemaak teen 'n verslaggewer, terwyl almal weet wat is die redes daarvoor eintlik…